En bèra ocasion, Piotr Aleksandrovich Miusov, un òme somaments escrupulós per çò que tanh as sòs e ara integritat borgèsa, dempús d'auer- se fixat en Aleksei, pronuncièc a prepaus d'aguest eth següent aforisme: "Se tracte, possiblaments, der unenc òme en mon qu'un poirie deishar solet e sense sòs ath miei d'ua plaça d'ua ciutat desconeishuda d'un milion d'abitants, en tot saber que en cap cas se perderà, ne perirà de hame o de hered, pr'amor que de seguit i aurà quauquarrés que li balharà minjar, quauquarrés que l'ajudarà a plaçar-se, e, se non, eth madeish se botarà en un virament de uelhs sense cap d'esfòrç, sense someter-se a cap umiliacion, sense representar cap de carga entà qui l'ajude, en èster, ath contrari, autanplan un motiu de satisfaccion entad aguest".